**Előterjesztés**

**Szombathely Megyei Jogú Város Közgyűlése**

**Jogi és Társadalmi Kapcsolatok Bizottsága 2017. szeptember 12-i ülésére**

**Tájékoztató a Savaria Megyei Hatókörű Városi Múzeum informatikai gépparkja korszerűsítésének, valamint az adattartalmak közzétételének lehetőségéről**

Az Emberi Erőforrások Minisztériuma Közgyűjteményi Főosztálya (a továbbiakban: EMMI) a Savaria Megyei Hatókörű Városi Múzeum (a továbbiakban: Múzeum) 2016. évi szakmai beszámolójában kritikaként fogalmazta meg, hogy az intézmény informatikai gépparkja elavult, az eszköz- és munkaerőhiány hátráltatja a hatékony digitalizációt, továbbá azt,to, hogy az intézménynek nincs digitalizálási stratégiája.

Az EMMI véleményezésében egyúttal hangsúlyozza, hogy az intézménynek a gyűjteményeket digitális szolgáltatás formában is rendelkezésre kell bocsátani, mert a digitalizálás nem járulékos eszköznek tekintendő, hanem egy olyan, a teljes múzeumi tevékenységet átfogó lehetőségnek, amely elősegíti a gyűjtemények feltárását, teljes körű hasznosulását.

A miniszteri értékelést követően a Jogi és Társadalmi Kapcsolatok Bizottsága 2017. áprilisi ülésén tárgyalta a szakmai beszámolót, és a 138/2017. (VI.13.) JTKB számú határozatában felkéri a Közgyűlést, vizsgálja meg a Múzeum informatikai géppark-korszerűsítésének lehetőségét.

A Bizottság egyúttal felkérte a Savaria Megyei Hatókörű Városi Múzeum (a továbbiakban: Múzeum) igazgatóját, hogy gondoskodjon az ún. „házi” rendszerekben tárolt adattartalmak felülvizsgálatáról és a közzététel lehetőségéről.

A Múzeum álláspontja szerint a tárolt adattartalmak közzétételéhez, a további digitalizáláshoz, valamint a Magyarország Nemzeti Digitális Oktatási Stratégiájában foglaltaknak történő elváráshoz a személyi állomány és az eszközpark együttes fejlesztése szükséges. (Az informatikai géppark korszerűsítéséhez megjelölt eszközök összesítése az előterjesztés 2. sz. mellékletét képezi.)

Az intézmény a Magyar Digitális Nemzeti Archívum Program keretében ugyan alkalmazott közfoglalkoztatottakat, de az általuk végzett munka igen jelentős korrekciót, tetemes utómunkát igényelt a Múzeum dolgozóitól. Tekintettel arra, hogy a nemzeti kulturális örökség részét képező műtárgyak digitalizálását a műtárgyvédelmi szempontokat is figyelembe vevő szakképzett munkaerő tudja megfelelően elvégezni, a Múzeum nem látja biztosítottnak a szakszerű, hatékony munkavégzést az EMMI által javasolt Kulturális Közfoglalkozatási Program keretében alkalmazható munkaerő által.

A Múzeum 2017. március 29. napján elkészítette a Digitalizációs Stratégiáját, amely az előterjesztés 1. sz. mellékletét képezi.

Kérem a Tisztelt Bizottságot, hogy az előterjesztést megtárgyalni és döntését meghozni szíveskedjék.

Szombathely, 2017. ………………. ……..

**/: Koczka Tibor :/**

**HATÁROZATI JAVASLAT**

**……../2017. (IX. 12.) JTKB sz. határozat**

A Jogi és Társadalmi Kapcsolatok Bizottsága a „Tájékoztató a Savaria Megyei Hatókörű Városi Múzeum informatikai gépparkja korszerűsítésének, valamint az adattartalmak közzétételének lehetőségéről” c. előterjesztést megtárgyalta.

1. A Bizottság javasolja a Közgyűlésnek, hogy az informatikai korszerűsítés eszközigényéhez szükséges forrás biztosításáról - lehetőségéhez mérten - gondoskodni szíveskedjék.
2. A Bizottság javasolja a Közgyűlésnek, hogy vizsgálja meg a Savaria Megyei Hatókörű Városi Múzeum létszámelőirányzat-módosításának lehetőségét.
3. A Bizottság a Savaria Megyei Hatókörű Városi Múzeum Digitalizációs Stratégiáját

- az előterjesztés melléklete szerinti tartalommal - elfogadja.

**Felelős: Koczka Tibor alpolgármester**

**Dr. Takátsné Dr. Tenki Mária, a Bizottság elnöke**

**(A végrehajtás előkészítéséért:**

**Dr. Bencsics Enikő, az Egészségügyi és Közszolgálati Osztály vezetője**

**Mester Ágnes, az Egészségügyi, Kulturális és Koordinációs Iroda vezetője)**

**Határidő: 2017. október havi Közgyűlés (1-2. pont vonatkozásában)**

**azonnal (3. pont vonatkozásában)**